KIRJALLINEN KYSYMYS E-0393/01

esittäjä(t): Mathieu Grosch (PPE-DE) komissiolle

(15. helmikuuta 2001)

Aihe: Ajokorttidirektiivi ja autoilijoiden näkökyky

Ajokorttien luokat ja alaluokat on yhtenäistetty ajokortteja koskevalla neuvoston direktiivillä 91/439/ETY(1) (nk. toinen ajokorttidirektiivi).

Direktiivin liitteen III 6 kohdan 2 alakohdassa todetaan, että jos ajokorttia tai ajokortin uudistamista hakeva henkilö on menettänyt kokonaan näön toisesta silmästä tai käyttää ainoastaan yhtä silmää, esimerkiksi diplopian ollessa kyseessä, hakijan näön tarkkuuden on oltava vähintään 0,6 tarvittaessa korjaavia linssejä käytettäessä. Toimivaltaisen lääkintäviranomaisen on vahvistettava, että tällainen monokulaarisen näön tila on jatkunut riittävän kauan, jotta henkilö on sopeutunut siihen, ja että silmän näkökenttä on normaali.

Maanteiden tavaraliikenteen alalla on jo nyt vaikeuksia työvoiman löytämisessä, ja vaikeudet pahenevat entisestään, koska näiden määräysten vuoksi osa ammattiautoilijoista joutuu jättämään työnsä ja osa väestöstä ei voi lainkaan toimia alalla.

Voisiko komissio esittää direktiivin uudelleentarkastelun yhteydessä kompromissia, jossa otetaan huomioon sekä liikenneturvallisuus että kuljetusalan edut?

(1) EYVL L 237, 24.8.1991, s. 1.

Loyola de Palacion komission puolesta antama vastaus

(4. huhtikuuta 2001)

Yhteisön ajokortista 29. heinäkuuta 1991 annetun neuvoston direktiivin 91/439/ETY(1) liitteessä III määritellään moottoriajoneuvon kuljettamiseen vaadittavat terveyttä koskevat vähimmäisvaatimukset, riittävä näkökyky mukaan luettuna. Direktiivin liitteessä III olevan 6 kohdan 2 alakohdan säännöksiä sovelletaan ryhmään 1 kuuluviin (henkilöauton ja moottoripyörän) ajokortin haltijoihin ja hakijoihin eikä se näin ollen koske henkilöitä, jotka ammatikseen kuljettavat linja-autoja ja kuorma-autoja. Näihin kuljettajiin (ryhmään 2 kuuluviin ajokortin haltijoihin) sovelletaan liitteessä III olevan 6 kohdan 3 kohdan säännöksiä. Sen mukaan ajokorttia ei saa antaa eikä uudistaa sellaisen kuljettajan hakemuksesta, jonka binokulaarinen näkökenttä ei ole normaali tai joka kärsii diplopiasta. Ammattikuljettajiin sovellettavat vaatimukset ovat siis arvoisan parlamentin jäsenen kuvailemia tiukemmat.

Nykyisen tieteellisen tiedon perusteella olisi suotavaa, että myös henkilöautojen ja moottoripyörien kuljettajille tehtäisiin näkötarkastus säännöllisin väliajoin. Komission teettämien tutkimusten tulokset osoittavat lisäksi, että liitteessä III määritellyt näkökykyä koskevat vaatimukset eivät ehkä ole liikenneturvallisuutta ajatellen riittävän tiukat.

Komissio on tietoinen sosiaalisista seurauksista, joita tiukempien säännösten käyttöönotto aiheuttaa kuljettajille, jotka ovat saaneet ajokorttinsa ennen direktiivin säännösten tuloa voimaan. Komission ehdotukseen direktiiviksi 91/439/ETY sisältyi aikoinaan saavutettuja oikeuksia koskeva lauseke, jonka nojalla kansallisella tasolla voitiin soveltaa vastedeskin väljempiä terveyttä koskevia vaatimuksia sellaisiin ammattikuljettajiin, jotka ovat saaneet ajokorttinsa ennen direktiivin voimaantuloa. Neuvosto kuitenkin hylkäsi saavutettuja oikeuksia koskevan lausekkeen, ja direktiivi hyväksyttiin ilman sitä.

Ottaen huomioon saavutettuja oikeuksia koskevan lausekkeen ammattikuljettajille aiheuttamat käytännölliset ja sosiaaliset seuraukset komissio otti asian esille ajokorttikomiteassa useaan otteeseen vuosina 1998 ja 1999. Lisäksi direktiivin 91/439/ETY huomattavien muutosten yhteydessä tarkastellaan parhaillaan rajoitetun ammattikuljettajiin sovellettavan saavutettuja oikeuksia koskevan lausekkeen käyttöönottoa. Tässä vaiheessa ei kuitenkaan voida ennakoida tällaisen lausekkeen ehdottamisesta tehtävää päätöstä.

(1) EYVL L 237, 24.8.1991.